Ľ. Vážny, minister dopravy, pôšt a telekomunikácií SR: (2007-10-18):
K pani poslankyni Žitňanskej – nie je o diaľniciach, ale o právach k individuálnemu vlastníctvu. Som presvedčený, že je o diaľnicach. Samozrejme, základným kameňom problému je individuálne vlastníctvo a musíme sa ho dotknúť. Je to konflikt verejného a individuálneho záujmu, verejného záujmu a záujmu vlastníka súkromníka a musí byť dodržaná určitá slušnosť. Ja s tým veľmi súhlasím. Lenže tá slušnosť musí byť dodržaná aj na strane toho súkromného vlastníka a toto zatiaľ neevidujem. To znamená, niektorí súkromní vlastníci, zdôrazňujem, niektorí, sa nechovajú slušne, keď to tak môžem nazvať, keď použijem váš výraz slušnosti a jednoducho nevieme sa pohnúť ďalej, a preto sme pripravili takýto návrh zákona, ktorý je na hrane ústavy, ale stále tvrdím, že je v súlade s Ústavou Slovenskej republiky. Čo sa týka búrania, čo tu zaznelo a, samozrejme, v tom zákone, návrhu zákona je zavedený taký režim, že pri búraní bytových stavieb sa musíme dohodnúť. Tam iná cena neexistuje. To znamená, že neexistuje také, že niekto tam bude spať v noci a príde buldozér a bude búrať jeho dom. To sú nezmysly. Ja s tým počítam. Samozrejme, počítam s tým, že budú určité procesné problémy, že budú určité sťažnosti, ako ste tu naznačovali a stojí mi to za to, nie pre moju osobu, ale pre Slovensko, pre potrebu Slovenska, lebo myslím si, že všetci to vnímate, že naozaj to treba. Tieto zneistenia investorov – opýtajte sa v Prešove, Banskej Bystrici, čo investori najviac chcú. Opýtajte sa samosprávy, čo im najviac pomôže, aby investorov domov dostali. Opýtajte sa na Orave, hocikde inde. Takže určite to nerobím z dôvodu arogancie k ústave, naopak, ústavu si vážim a cením, ale jednoducho z dôvodu potreby Slovenska, lebo to zadanie, keď ho máme ozaj splniť, tak iný režim neexistuje a musíme nejaký priestor vytvoriť na to, aby sme pohli urýchlenú výstavbu nadradenej cestnej dopravnej infraštruktúry. Čiže k tomu hľadajme spolu konsenzus, ja budem veľmi rád a hľadajme spolu solídne riešenia, hľadajme cesty ako postaviť urýchlene cesty a riešme to v druhom čítaní. Ja som ozaj pripravený na všetko, ale musíme povedať, keď chceme povedať A, musíme povedať aj B ako na to. Čo sa týka pani poslankyne Tóthovej, samozrejme, určite ja necítim nejakú významnú potrebu pripraviť takýto zákon jednorazový o mimoriadnych opatreniach. Ak by sme sa zmestili do toho režimu, ktorý dnes je zadefinovaný, určite by som neprišiel s nejakými takýmito jednorazovými mimoriadnymi opatreniami na vybrané úseky diaľnic a rýchlostných ciest a ak by sme vedeli využiť skrátenie lehôt, ak by sme vedeli urobiť stručné konania, čo navrhovala pani poslankyňa, ak by sme vedeli urýchliť súdne spory, jednoznačne by som s takýmto niečím neprišiel. Ja nemám za potreby nad rámec toho, čo je tu, niečo vymýšľať, ale jednoducho súčasným stavom už tým urýchlením, ktorý sme urobili novelizáciou zákona č. 129, ktorý nadobudol účinnosť 1.7. 2007, tak už tým urýchlením sme určitý kus práce urobili. Ale ani podľa režimu toho urýchleného konania sa nevieme dostať k majetkovoprávnemu vysporiadaniu aj cez režim vyvlastňovania skôr ako o rok a pol, dva roky, niekde dva a pol roka. A jednoducho, keď zastaneme dva a pol roka, tak ozaj budeme banánová republika bez ciest a ozaj neodstránime regionálne disparity nikdy alebo za dlhé, dlhé obdobie a predbehnú nás iné krajiny v pomerne dobre naštartovanom procese, ktorý teraz na Slovensku existuje. Pani poslankyňa Sabolová, mali sme jeden rok na to pripraviť, samozrejme, že to som povedal už predtým k tomu prvému návrhu zákona alebo k predchádzajúcemu návrhu zákona, že sme ozaj skoro trištvrte roka analyzovali, či sa do procesu PPP vôbec pustiť, lebo je to veľmi náročný proces a po tejto analýze sme dospeli k tomu, že sa pustíme do tohto procesu. Chcem zdôrazniť aj to, že programové vyhlásenie vlády ohľadne výstavby ciest naplníme. Tam s tým nemáme problém, ale myslím si, že cítite to, že je potreba Slovenska, či už hospodárska, spoločenská, bezpečnostná oveľa viac a oveľa rýchlejšia. A preto tento scenár sa snažíme naplniť. Tak isto nesúhlasím s tým, že je to premiérov nápad a voľačo on vykríkol a teraz ja sa snažím rýchle to plniť. Ubezpečujem vás, že celý tento problém sme konzultovali s predsedom vlády Slovenskej republiky a on to vyhlásil až po našom vzájomnom odsúhlasení, že to takto pôjde a necítim sa, ani sa nepovažujem za diletanta a niet tej sily na svete, aj o tom vás môžem ubezpečiť, čo by ma donútila do toho, do takéhoto scenára, ak by som ja o ňom nebol presvedčený. Takže  tu by som tak isto vážil slová a ubezpečujem vás, že to nie je tak. Jednoducho, rozprávali sme sa na tú tému a povedali sme si, ja som pripravil harmonogram, ktorý som potom ďalej dopĺňal a aktualizoval, ale bolo to po dohode s predsedom vlády Slovenskej republiky. Čo sa týka pána poslanca Freša, bola tu taká konštatácia, že druhý pilier, Sociálna poisťovňa, že zasiahneme 1,5 milióna súkromných vlastníkov, že zdravotné poisťovne zasiahneme 150 tisíc, len keď úprimne poviem, pri tomto scenári, myslím, že sa to nedá spájať, lebo to je práve problém, že v tomto scenári zasiahneme možno 30, možno 100, nie všetkých špekulantov, ale väčšinu z nich špekulantov, ktorí kúpili pozemky od nejakej babky očakávajúc, že na tom zarobia pomerne veľké peniaze a ktorí sa nechcú dohodnúť a ozaj miliardové investície maríme, strácame a nestaviame, pretože máme tu 30 špekulantov, čiže nie 1,5 milióna, nie 150 tisíc, ale 30. A to je zase iný problém, hoci z pohľadu ústavy musíme dodržať ústavné práva každého občana, aj tých 30, ja to nespochybňujem. Ale na druhej strane stále zdôrazňujem, že máme pripravený scenár v súlade s ústavou, hoci na hrane ústavy. Preto je tam zavedená slušná náhrada, lebo ste povedali za slušnú náhradu. Tá slušná náhrada je v tomto režime zavedená, pretože je to trhová hodnota toho majetku a je tam zavedený aj ten komfort, ktorý nám umožní riešiť stavby na bývanie s tými, samozrejme, s ktorými budeme komunikovať. Komunistická nadradenosť tu zaznela. Absolútne s tým nesúhlasím, lebo ja som osobne nebol v tejto veci v Spojených štátoch, ale boli tam naši z Národnej diaľničnej spoločnosti, jednak s Národnou diaľničnou spoločnosťou USA, kde myslím, že nikto nespochybňuje demokraciu v Spojených štátoch amerických, ktorá má, neviem, možno 180-ročnú tradíciu a tam sa ani nebavili s nimi na takú tému. Keď sa má stavať nadradená cestná dopravná infraštruktúra, tam je oveľa ostrejší režim ako u nás. Jednoducho všetko ide nabok, vôbec sa nebavia na túto tému. A je to demokracia, ktorá je na úplne inej úrovni, s úplne inou históriou ako naša. Obdobná situácia je napríklad v Nemecku. Takisto nemecký zákon, keď si ho pozriete, ja som mal možnosť si ho pozrieť, hneď prvá preambula nemeckého zákona hovorí, že nadradená cestná dopravná infraštruktúra je výsostným záujmom Spolkovej krajiny Nemecko a musí sa jej podriadiť všetko ostatné. Čiže nejakú komunistickú nadradenosť by som sem vôbec nevsúval. Naopak, pozrite si právne predpisy v iných krajinách, v ktorých majú vybudovanú nadradenú dopravnú infraštruktúru. Zaznelo tu, že ktokoľvek zistí, že sa stavia na jeho pozemku, tak to sú absolútne nezmysly. Ten zákon presne zadefinováva to, že v prvom rade je dohoda. My sme pripravení na dohody s tými vlastníkmi, čiže také, že ja budem spať, ako som povedal alebo ja o tom nebudem vedieť a bude mi buldozér chodiť po mojom pozemku, to neexistuje, pretože vždy je dohoda. Ale s tým, kto sa nechce dohodnúť a spravidla ja očakávam, že to bude 30 až 100 ľudí na tomto všetkom, na tomto celom úseku, tam musíme pripraviť nejaký iný režim a nejaké silnejšie ramená, keď to môžem povedať, zo strany verejného záujmu, pretože tá slušnosť, ako som v úvode povedal, musí byť obojstranná. Nemôže byť slušnosť iba zo štátu, musí byť slušnosť aj zo strany súkromného sektora alebo súkromného vlastníka pozemku. Zaznelo tu, že koľko som začal. Ja nezačínam, samozrejme, začína vláda a štát diaľnice, ale práve preto, že dobiehame absolútne nereálnu prípravu a zanedbanú prípravu týchto stavieb, preto sme nezačali žiadne stavby. Myslím si, že mi dáte za pravdu, že ja nejako umelo blokujem výstavbu alebo začatie stavieb diaľnic, to je absolútny nezmysel práve preto, že keby som mal v septembri 2006 pripravené stavby, tak verte mi, ešte v septembri 2006 by som vyhlásil tendre a realizoval to. Takže nehrajme sa tu na nejaké zápasy a preteky, kto koľko začal. Ale keď vás to uspokojí, tak koncom tohto roku by mal byť dotiahnutý tender na Sverepec – Vrtižer, to znamená Považská Bystrica, ktorá je veľmi, veľmi silnou Achillovou pätou v dopravnom spojení Bratislava – Žilina a tá je v rozsahu cca 9 km, čiže keď táto vláda začne, tak je to Sverepec – Vrtižer, ktorú sme takisto museli dobiehať, tú prípravu, a verte mi, že nikto z nás nezablokoval, ja alebo niekto, alebo predseda vlády by prikázal, že nezačnime tú stavbu. Ak by bola pripravená, tak ju začneme ozaj druhý týždeň po nastúpení do vlády. A takisto to vyzerá, že koncom tohto roku dobehne tender na rýchlostnú cestu R1 a Žarnovica – Šášovské Podhradie, čo je v rozsahu 25 km. Čiže keď to chcete vedieť v kilometroch, tak 25 + 9. Dúfam, pevne verím, že začneme v roku 2007. Pán poslanec Štefanec, museli by sme si sadnúť k tým číslam, ale ja neevidujem také čísla, ako ste vy povedali. To je to isté na pána poslanca Mikloša – v roku 2005 17,6 mld., v roku 2006 14,8 mld. a my len 10 mld. a 10,5 mld. Podľa mňa miešame hrušky s jablkami, ale môžeme si k tomu sadnúť, pretože na rok 2007 ja mám disponibilných 18,7 mld. na výstavbu diaľnic a rýchlostných ciest. Samozrejme, že sú to všetky prostriedky, ale takisto aj predchádzajúca vláda vykazovala všetky prostriedky. Pokiaľ si dobre pamätám, tak ste nemali čistú dotáciu zo štátneho rozpočtu v hodnote 17 mld., ale bol to celý konglomerát, to znamená, eurofondy, štátna dotácia alebo kofinancovanie k eurofondom, čistá štátna dotácia a ja evidujem u mňa v kapitole, ako som povedal, za rok 2007 18,7 mld. a za rok 2008 19,6 do 20 mld. A nechcem sa vracať tiež, koľko sme začali my a koľko vy, lebo sám som sa to snažil pred chvíľou vysvetliť. A posledné, čo mám ešte, 90 % súkromný sektor tvorí HDP na Slovensku. Ja s tým plne súhlasím, ale takisto to platí, opýtajte sa toho súkromného sektora, čo im najviac chýba. Verte mi, že 90 % súkromného sektora vám povie, že im chýba nadradená cestná dopravná infraštruktúra, lebo ozaj dochádza k významným kongresiám na Slovensku, ozaj nám to vybuchne, to bude vážny kolaps dopravnej situácie na Slovensku. Takže toto je to, čo ma k tomu vedie, aby sme rozhýbali výstavbu nadradenej cestnej dopravnej infraštruktúry a úprimne vám hovorím, že to nie je moja politická prezentácia, ale je to ozaj potreba Slovenska, ktorú, myslím si, že nikto z vás nespochybňuje. Ale, samozrejme, musíme nájsť riešenie, aby sme tú potrebu naplnili, s tým súhlasím a sme ochotní v rámci druhého čítania v prípade, že sa tento návrh zákona dostane do druhého čítania, viesť diskusie a snažiť sa vyriešiť tento problém ozaj konsenzom a ja netúžim riešiť súdne spory, riešiť spory s ústavou, verte mi. Len keď chceme naozaj pohnúť tie veci a keď chceme zrýchliť výstavbu nadradenej dopravnej infraštruktúry, musíme hľadať odpoveď, ako áno a nie ako nie. Tak ďakujem vám. (Potlesk.)